b'\n_START_ARTICLE_\nPape\xc5\xbe Janez V.\n_START_SECTION_\n\xc5\xbdivljenjepis\n_START_PARAGRAPH_\nKmalu po Benediktovi smrti so izvolili na Petrov sede\xc5\xbe diakona Janeza, ki je bil doma iz Sirije. Bil je tudi eden izmed sedmerih pape\xc5\xbeevih odposlancev na Tretjem carigrajskem koncilu (680-681), kjer so obnovili enotnost med Rimom in Carigradom ter obsodili monoteletstvo. Tam se je spoznal s cesarjem Konstantinom Pogonatom, ki se mu je prikupil zaradi svojega dobrega znanja gr\xc5\xa1\xc4\x8dine, diplomatske spretnosti in temeljitega bogoslovnega znanja. Kmalu po izvolitvi ga je potrdil ravenski eksarh, tako da je bil posve\xc4\x8den in za\xc4\x8del pape\xc5\xa1ko slu\xc5\xbebo 23. julija 685. _NEWLINE_\xc5\xbde ob izvolitvi je bil tako bolan, da je komaj zmogel prena\xc5\xa1ati bremena, ki so povezana s to zahtevno slu\xc5\xbebo. Med enoletnim pontifikatom je bil vseskozi priklenjen na bolni\xc5\xa1ko posteljo.\n_START_SECTION_\nDolo\xc4\x8dba\n_START_PARAGRAPH_\nTuri\xc5\xa1ko  \xc5\xa1kofijo na Sardiniji je odvzel izpod oblasti kaljarijskega metropolita in jo priklju\xc4\x8dil Rimu, kot je bilo nekdaj; tako se je vrnila v cerkveno edinstvo.\n_START_SECTION_\nSmrt\n_START_PARAGRAPH_\nUmrl je 2. avgusta 686 v Rimu. Pokopan je v cerkvi svetega Petra v Vatikanu.'